Διασκέδαση+&+Αναψυχή+στην+Κέρκυρα

** Διασκέδαση & Αναψυχή **
Η περιήγηση στην πόλη της Κέρκυρας είναι η ιδανική αναψυχή, εφόσον μάλιστα συνοδεύεται από πλήθος πολιτιστικών ερεθισμάτων και από εξαιρετικά καταστήματα που προσφέρουν φαγητό, καφέ ή ούζο. Οι πολιτισμοί που διασταυρώθηκαν στο χώρο της έχουν αφήσει έντονα τα χαρακτηριστικά τους και ανάμεσα σ' αυτά ζουν, εργάζονται και χαίρονται οι σημερινοί Κερκυραίοι. Γήπεδα τέννις, κρίκετ και γκολφ, ιππικοί όμιλοι, σχολές ιστιοπλοΐας και κατάδυσης, οργανωμένη πεζοπορία και ποδηλατοδρομία, παρακολουθήσεις πτηνών κι ότι άλλο φανταστεί η διάθεση κάθε επισκέπτη, εδρεύει σ΄ αυτή την πόλη.

Παραδοσιακά ταβερνάκια, πολυτελή εστιατόρια, μεζεδοπωλεία και ψαροταβέρνες, εμπνευσμένα από την μακραίωνη κερκυραϊκή γαστρονομική παράδοση, αλλά και από την διεθνή κουζίνα, βρίσκονται στην πόλη αλλά και τα προάστια, περιμένοντας τους επισκέπτες με δελεαστικές γαστρονομικές απολαύσεις. Η νυχτερινή διασκέδαση σε κλαμπ, μπαρ και ελληνάδικα, υπογραμμίζει αυτό που στην Ελλάδα αποκαλείται ξεφάντωμα. Απ΄ αυτά το " Art Cafe ", το Καφέ Τέχνης του Δήμου Κερκυραίων, μέσα στους κήπους των Ανακτόρων με δροσιά και εξαίσια θέα, προσφέρει καφέ, ουζάκι ή όποιο άλλο ποτό, κάτω από σπάνιο αφρικανικό δέντρο. Το εσωτερικό του cafe είναι διακοσμημένο με έπιπλα της πρώην βασιλικής οικογένειας, ενώ εδώ στεγάζεται και η Gallerie, όπου πραγματοποιούνται σε μόνιμη βάση εκθέσεις ζωγραφικής και φωτογραφίας σύγχρονων Κερκυραίων καλλιτεχνών.

Το **Λιστόν**, στη δυτική πλευρά της Σπιανάδας, που θυμίζει έντονα τη Rue de Rivoli του Παρισιού, είναι ο κλασσικός χώρος κοινωνικής συνάντησης. Εφημερίδες από τα διπλανά περίπτερα και καφές ή ουζάκι στα καθιερωμένα cafe, παρακολουθώντας τα απομεσήμερα του Σαββάτου παγκόσμιους αγώνες κρίκετ. Από θα παρελάσουν οι Φιλαρμονικές, οι μαρζορέττες, οι Λιτανείες.

Τα **Μουράγια** είναι μια από τις ομορφότερες τοποθεσίες της παλιάς πόλης, το πρώτο σημείο που φαίνεται μόλις το ferry boat στρίψει από το παλαιό φρούριο. Η οδός Αρσενίου στα Μουράγια ξεκινά από τα Ανάκτορα και "πατώντας" πάνω στα παραλιακά τείχη κατεβαίνει μέχρι το παλιό λιμάνι.

Κάτω από την επιφάνεια της οδού Αρσενίου και μετά το Ανάκτορο, βρίσκεται η Βενετσιάνικη πύλη του Αγίου Νικολάου στην τοποθεσία 'Φαληράκι' . Εκεί υπάρχουν οι λουτρικές εγκαταστάσεις απ' τα "Μπάνια του Αλέκου" και το κτιριακό συγκρότημα του "Ιονικού Πολιτιστικού Κέντρου. Μέρος του συγκροτήματος αποτελεί και η παλιά εκκλησία του Αγίου Νικολάου των Λουτρών. Δίπλα και κυριολεκτικά πάνω στην θάλασσα βρίσκεται το αναψυκτήριο " Εν Πλω " με μοναδική θέα το Παλιό Φρούριο και το νησί του Βίδο.

Το **Μαντούκι** απέναντι από το Νέο Λιμάνι είναι ένα από τα όμορφα παλιά και γραφικά προάστια της πόλης και η 'περατζάδα' στον εσωτερικό του δρόμο θα αποκαλύψει τα παλιά σπίτια, τα παλιά εργοστάσια, τα παραδοσιακά μαγαζιά, τις καλές ταβέρνες και ψησταριές.

Η **Γαρίτσα** και ο **Ανεμόμυλος** είναι δύο ακόμη ιστορικά προάστια με χαρακτηριστικά παραδοσιακής, λαϊκής, κερκυραϊκής γειτονιάς, με ταβέρνες και ψησταριές που βγάζουν τραπεζάκια κάτω από τα δένδρα με σουβλάκι και μπυρίτσα. Μια βόλτα μέχρι το **Κανόνι** θα αποζημιώσει τον επισκέπτη με την μαγευτική θέα στην εκκλησία της Βλαχέρνας και το διάσημο σε όλο τον κόσμο Ποντικονήσι, σήμα κατατεθέν της Κέρκυρας. = = = **Νυχτερινή Ζωή & Διασκέδαση** = Η **νυχτερινή ζωή** της Κέρκυρας ξεκινά από τα κλασσικά cafe του Λιστόν με ουζάκι, τσιτσιμπύρα και παγωτό, και μπορεί να συνεχιστεί στην πλατεία Δημαρχείου και στην οδό Γκίλφορντ, σ΄ ένα εξαίσιο περιβάλλον όπου εστιατόρια με στυλ θα σας προσφέρουν στιγμές άλλων εποχών. Διάσπαρτα μέσα στα καντούνια της πόλης υπάρχουν ταβερνάκια, εστιατόρια με καθαρή τοπική κουζίνα αλλά και αυθεντικά ιταλικά εστιατόρια - κουζίνα που θεωρείται στενά συγγενική με την κερκυραϊκή. Στα δύο φρούρια, **Παλιό** και **Νέο**, σας περιμένουν εκπλήξεις, δύο καφετέριες που το βραδάκι σερβίρουν και ποτό κάτω από τους ήχους διακριτικής μουσικής.

Μια ολοκληρωμένη βραδιά θα πρέπει οπωσδήποτε να περάσει από ευθείες: στο εμπορικό κέντρο, στο Μαντούκι απέναντι από το Τελωνείο του λιμανιού, ξενικά η **ευθεία**, ένας ίσιος δρόμος γεμάτος bar. Ο δημοφιλέστερος τόπος συνάντησης στην πόλη της Κέρκυρας είναι οι καφετέριες στο Λιστόν και στη νότια πλευρά της Πλατείας Σπιανάδα. Οι καφετέριες λειτουργούν από το πρωί έως το βράδυ και είναι πάντα γεμάτες κόσμο. Σε όλους τους κεντρικούς δρόμους της πόλης θα βρείτε επίσης πολλά μπαρ και καφέ. Σε κάθε σημείο της πόλης βρίσκονται εστιατόρια και ταβέρνες όπου σερβίρονται γευστικές ντόπιες λιχουδιές. Για ζωντανή ελληνική μουσική θα πάτε στα κέντρα που βρίσκονται στον κεντρικό δρόμο προς τη Γουβιά, ενώ σε κοντινή απόσταση από το Παλαιό και το Νέο Φρούριο υπάρχει πληθώρα κέντρων διασκέδασης και κλαμπ.

Σε ολόκληρο το νησί θα βρείτε μπαρ, καφετέριες, beach bar και κλαμπ για την νυχτερινή σας διασκέδαση.

Ορισμένες απ' τις δημοφιλέστερες περιοχές είναι: ο Άγιος Στέφανος, ο Αρίλλας, οι Μπενίτσες, η Δασιά, η Γλυφάδα, η Γουβιά, η Λευκίμμη, η Μεσογγή, τα Μωραΐτικα, η Παλαιοκαστρίτσα και το Σιδάρι.

Με το καρνάγιο και τις ψαρόβαρκες απ΄ την μια μεριά, τα bar και τα club απ΄ την άλλη. Μαγαζιά για κάθε γούστο. Rockan, Soul, Trans, Underground και Ελληνικά μπερδεύονται σε μαγαζιά με κήπους, με μπαλκόνια, με φοίνικες και πολύ κόσμο. Εδώ το γλέντι κρατάει μέχρι το πρωί. Όποιος μπει στην ευθεία δύσκολα θα φύγει πριν το ξημέρωμα.

Όμως δεν είναι το μόνο μέρος που μπορεί κανείς να ξενυχτίσει. Αντίστοιχες καταστάσεις υπάρχουν στα **Γουβιά** και το **Κοντόκαλι**, τουριστικοί προορισμοί εξαιρετικά δημοφιλείς, που προσφέρουν στον επισκέπτη όλες τις δυνατότητες για νυχτερινό ξεφάντομα. Λίγο πριν ξυπνήσει το νησί, μπορείτε να περπατήσετε στην παλιά πόλη, μακριά από την τουριστική πολυκοσμία της ημέρας, για να δείτε το Ανάκτορο και τα Φρούρια με το πρώτο φως του ήλιου. Παρέα με τα περιστέρια, οι μοναδικοί περιπατητές στα καντούνια έχετε όλη την πόλη στη διάθεσή σας. Η βόλτα αυτή την ώρα έχει άρωμα από γιασεμί και αγιόκλημα ανάκατο με υγρασία από παλιά υπόγεια. Ο ήχος της πόλης είναι ο ψίθυρος των μυστικών της που αιώνες φυλάγονται εδώ μέσα και μόνο την αυγή βγαίνουν για να μεθύσουν και να πλανέψουν τους ανυποψίαστους διαβάτες.

= = =** Συμφωνικές Ορχήστρες & Μπάντες **= Η Κέρκυρα φημίζεται για τις φιλαρμονικές ορχήστρες της, οι οποίες φτάνουν συνολικά τις 18. Κατά τη διάρκεια των καλοκαιρινών μηνών, γίνονται συναυλίες των φιλαρμονικών και των χορωδιών του νησιού στο κιόσκι στην Πλατεία Σπιανάδα. Η εμπειρία αυτή θα σας μείνει αξέχαστη.

Ένα άλλο μέρος που μπορείτε να διασκεδάσετε, ειδικά αν έχετε παιδιά είναι στο

**Υδάτινο Πάρκο ** Το υδάτινο πάρκο της Κέρκυρας βρίσκεται στον Άγιο Ιωάννη και είναι ένα απ' τα μεγαλύτερα υδάτινα πάρκα στην Ευρώπη. Διαθέτει νεροτσουλήθρες, πισίνες, υπαίθρια παιχνίδια, μαγαζιά, χώρους ηλεκτρονικών παιχνιδιών, παιδότοπους, αποδυτήρια και χώρους στάθμευσης. Για ατελείωτες στιγμές χαράς και διασκέδασης, επισκεφθείτε το υδάτινο πάρκο κατά τη διάρκεια της παραμονής σας στην Κέρκυρα.